Document ID: 32009D0335

ODLOČBA KOMISIJE
z dne 20. aprila 2009
o tehničnih smernicah za določitev finančne garancije v skladu z Direktivo 2006/21/ES Evropskega parlamenta in Sveta o ravnanju z odpadki iz rudarskih in drugih ekstraktivnih dejavnosti
(notificirano pod dokumentarno številko C(2009) 2798)
(2009/335/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive 2006/21/ES Evropskega parlamenta in Sveta z dne 15. marca 2006 o ravnanju z odpadki iz rudarskih in drugih ekstraktivnih dejavnosti ter o spremembi Direktive 2004/35/ES (1) in zlasti člena 22(1)(c) Direktive,
ob upoštevanju naslednjega:
(1)
Da se zagotovi enoten pristop držav članic pri določanju finančne garancije iz člena 14 Direktive 2006/21/ES, je treba določiti najmanjšo skupno osnovo za izračun garancije, zlasti v zvezi z informacijami, ki jih je treba upoštevati, in metodo za izračun garancije.
(2)
Ukrepi, predvideni s to odločbo, so v skladu z mnenjem odbora, ustanovljenega v skladu s členom 23(2) Direktive 2006/21/ES -
SPREJELA NASLEDNJO ODLOČBO:
Člen 1
1. Države članice in pristojni organi izračunajo finančno garancijo iz člena 14 Direktive 2006/21/ES na podlagi:
(a)
verjetnih učinkov objekta za ravnanje z odpadki na okolje in zdravje ljudi;
(b)
opredelitve pojma sanacija, vključno s prihodnjo uporabo objekta za ravnanje z odpadki;
(c)
veljavnih okoljskih standardov in ciljev, vključno s fizikalno stabilnostjo objekta za ravnanje z odpadki, minimalnimi standardi za kakovost zemeljskih in vodnih virov ter najvišjimi stopnjami emisij onesnaževal;
(d)
tehničnih ukrepov, potrebnih za doseganje okoljskih ciljev, zlasti ukrepov, namenjenih zagotavljanju stabilnosti objekta za ravnanje z odpadki in omejevanju okoljske škode;
(e)
ukrepov, potrebnih za doseganje ciljev med zapiranjem in po zaprtju objekta, vključno s sanacijo zemljišča, ravnanjem z objektom po zaprtju in njegovim spremljanjem, če sta potrebna, in po potrebi z ukrepi za obnovitev biotske raznovrstnosti;
(f)
ocenjenega časovnega okvira vplivov in potrebnih ukrepov za njihovo omejevanje;
(g)
ocene potrebnih stroškov za sanacijo zemljišča, zaprtje objekta in upravljanje z njim po zaprtju, vključno z morebitnim spremljanjem onesnaževal po zaprtju ali ravnanjem z njimi.
2. Oceno iz točke (g) izvedejo neodvisne in ustrezno usposobljene tretje osebe, pri tem pa upoštevajo možnost nenačrtovanega ali predčasnega zaprtja.
Člen 2
Ta odločba je naslovljena na države članice.
V Bruslju, 20. aprila 2009

Labels: 14
20